**Trelleborg Sealing Solutions i Helsingør vinder Kantineprisen 2019

Landbrug & Fødevarer har netop kåret vinderen af Kantineprisen 2019 på Fødevaredagen, der blev afholdt på Hindsgavl Slot ved Middelfart.**Kantineprisen går i år til Malte Sejer Sørensen, der er Head of Gastronomy i virksomheden Trelleborg Sealing Solutions i Helsingør.

De andre nominerede kantiner – PKA i Hellerup, der har Thomas Starcke, køkkenchef hos Meyers C. Catering, ved roret, og Riantics i Arden ved kantineleder Line Bonnerup – havde også været værdige vindere af prisen. For alle de nominerede køkkener repræsenterer et højt, fagligt niveau, og gæsterne bliver inspireret og udfordret dagligt.

Lone Marie Eriksen, der er chefkonsulent i Landbrug & Fødevarer og med i juryen til kantineprisen, siger:

”Trelleborg Sealing Solutions er den helt rigtige vinder af årets Kantinepris. Malte Sejer Sørensen formår – sammen med sit team – at sætte barren meget højt. Kantinen arbejder aktivt med FN’s verdensmål, og Malte tager i den grad stilling til alt lige fra valg af lokale leverandører, egen forarbejdning og prioritering af sæsonens lokale råvarer. Det er en glæde at opleve det gode håndværk, den store arbejdsglæde, den høje grad af faglig stolthed og meget høje standarder i smagsoplevelserne i den mad, kantinen leverer.”

**Glad vinder**
”Jeg er megastolt over at vinde prisen sammen med mine medarbejdere. Vi sætter barren meget, meget højt og planlægger menuen nøje i forhold til sæson, ligesom vi også sparrer meget med gæsterne,” siger Malte Sejer Sørensen, der er Head of Gastronomy i virksomheden Trelleborg Sealing Solutions i Helsingør.

Med Kantineprisen vil Landbrug & Fødevarer gerne belønne de fagfolk, der er ekstremt dygtige madhåndværkere.

”De leverer alle måltidsoplevelser af meget høj standard og arbejder tæt sammen med lokale leverandører. Niveauet løfter sig hele tiden, der stilles nye krav til køkkenerne om bæredygtighed og en grønnere retning samtidig med, at det høje, kulinariske niveau opretholdes, og de spisende gæster føler sig i centrum,” siger Lone Marie Eriksen.

Kantineprisen bliver uddelt af erhvervsorganisationen Landbrug & Fødevarer en gang årligt. Prisen blev stiftet i 2004, og det er 16. gang, at Landbrug & Fødevarer uddeler Kantineprisen.

**For yderligere information, kontakt:**Linda Gjaldbæk, pressekonsulent hos Landbrug & Fødevarer, tlf.: 26 84 28 80 eller mail: lghj@lf.dk

Find vinderfotos, profilfoto og logo til download på [www.kantineprisen.dk](http://www.kantineprisen.dk) under pressematerialer.